पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल में रेमडेसिविर इंजेक्शन की कालाबाजारी पर अंकुश लगाने में सरकारी तंत्र देरी से जागा है। जितने इंजेक्शन विभाग के पास नहीं है, उससे कहीं ज्यादा इंजेक्शन का स्टॉक केमिस्टों या कालाबाजारी करने वाले व करवाने वालों के पास होने का अंदेशा है।
पहले एक मरीज को इंजेक्शन के लिए तरसाया व भटकाया जाता है और फिर मौत का भय दिखाकर एमआरपी से 5, 10, 20 गुना अधिक राशि वसूल ली जाती है। अब महज 3 आरोपी पुलिस के हत्थे चढ़े हैं। इनमें हिसार केमिस्ट होलसेल एसो. के प्रधान राजीव खुराना का भाई केमिस्ट अरुण खुराना व भतीजा पार्थ खुराना है। तीसरे आरोपी मुलतानी चौक वासी मुकेश मलिक को पुलिस ने गिरफ्तारी किया है।
रमेश वर्मा ने साथी मुकेश के साथ मोबाइल में कॉल रिकॉर्डिंग व वीडियो रिकॉर्डिंग में 3400 रुपयेे के रेमडेसिविर इंजेक्शन 40 हजार में खरीदने की डील से लेकर बेचने तक के सबूत कैद करके पकड़वाया है। बता दें कि रेमडेसिविर इंजेक्शन की कालाबाजारी के मामले में सीनियर ड्रग कंट्रोलर डॉ. रमन श्योराण की शिकायत पर केस दर्ज किया है। इस मामले का भंडाफोड़ करने वाले बोगस ग्राहक बने रमेश वर्मा व मुकेश हैं, जिनके बयान दर्ज होंगे। इस मामले में ड्रग कंट्रोलर से संपर्क किया मगर उन्होंने कॉल रिसीव नहीं की।
बोगस ग्राहक ने यू किया स्टिंग ऑपरेशन
1. सबसे पहले शिकायतकर्ता यानि बोगस ग्राहक होली अस्पताल के मेडिकल हॉल में गए तो पार्थ खुराना ने पूछा कि क्या चाहिए। जब रेमडेसिविर इंजेक्शन मांगा तो पूछा कि मरीज इसी अस्पताल में या नहीं। जब टीम ने कहा कि दूसरे अस्पताल में है तो कहा कि वहीं पर मिलेगा। जब कहा कि मिल नहीं रहा है तो उन्होंने पूछा यहां के बारे में किसने बताया तो जवाब दिया कि वे खुद फार्मासिस्ट हैं। इसके बाद उन्होंने अपने चाचा से बात करवाने के लिए कहा।
2. थोड़ी देर बाद पार्थ का चाचा अरुण खुराना आता है। पहले कहते हैं कि येे इंजेक्शन तीन दिन से नहीं है और अभी सीबीआई क्राइम दिल्ली के अधिकारी को यहां अस्पताल में दाखिल करवाया है। उनके लिए भी इंजेक्शन नहीं मिला है। बताया कि इस समय डाबड़ा पुल के नीचे 2 अस्पतालों में 99 इंजेक्शन हैं। वहां से मिल जाएंगे।
3. अरुण खुराना ने कहा कि डीआई (दवा नियंत्रक अधिकारी पहले दवा निरीक्षक होते थे) सुरेश चौधरी का भी फोन आया था। कहा था कि टिल्लू (अरुण खुराना का दूसरा नाम) एक वाइल दे दे किसी को बहुत जरूरी है। मैंने उन्हें कहा कि एक भी नहीं है। फिर अरुण ने कहा कि 1 व्यक्ति को पूछता हूं। एप से बात होती है। दूसरा फोन तो वह उठाता भी नहीं है। इसके बाद कहा कि इंजेक्शन मिल जाएगा।
पुलिस की रेड से चंद मिनट पहले बातचीत के कुछ अंश
ग्राहक : कौन सा इंजेक्शन मिल जाएगा अपने को?
अरुण खुराना : मैंने उसको माइलन ही बोला है, मेरे पास फोटो दोनोंं है, ये देखो, उस बंदे ने मुझको दोनों फोटो भेजी है, ये तो है माइलन, उसी बंदे की भेजी हुई फोटो है, ये है हेट्रो।
भतीजेे की संलिप्तता नहीं साजिशन फंसाया: खुराना
मेरे भतीजे को गलत पकड़ा है। वह दवा की एबीसीडी नहीं जानता है। मेरे भाई ने किसी के साथ मिलकर गलत काम किया होगा लेकिन भतीजे की कोई संलिप्तता नहीं है। न हमारी दुकान से बरामद हुए। मैंने डीएसपी का विरोध किया था कि पूरी फैमिली को पकड़कर ले जाओगे। 2 और बच्चों को पकड़कर ले गए थे जिन्हें छुड़वाकर लाया था, क्योंकि उनका कसूर नहीं था। कालाबाजारी पर एसोसिएशन क्या सरकार तक अंकुश नहीं लगा पाई है। साजिशन फंसाया गया है। न्याय के लिए कोर्ट की शरण में जाएंगे।''
-राजीव खुराना, प्रधान, हिसार होलसेल केमिस्ट एसो.।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn